
ה      ה      נ      ה      ל     ה
מנכ"לית             העירייה
טל:                 09-7649119
פקס:              09-7649389
‏ח' חשון, תשפ"ז
‏19 אוקטובר, 2026
אסמכתא: 759085

לכבוד
חברי מועצת העיר 

הזמנה לישיבת מועצה שמן המניין לחודש אוקטובר 2026
הנכם מוזמנים לישיבת מועצת עיר שמן המניין, שתתקיים ביום רביעי 21/10/2026,  י' חשון  תשפ"ז, בשעה 18:00. הישיבה תתקיים באולם ישיבות "החאן", ויצמן 135 כפר סבא. 

דברי פתיחה
נושאים לסדר היום
1. הצהרת אמונים הדר גן אל.
1. דיון בבקשת שליש מחברי המועצה בנושאים :
1. שיבוץ סייעות בגני הילדים.
2. אלימות בני נוער והשבת הבטחון האישי לתושבי העיר.
3. מחדל שיבוץ התלמידים והצפיפות הבלתי נסבלת בחטיבות העליונות.
4. גיבוש תוכנית עירונית להפחתת העומס על צוותי החינוך.
1. שאילתות :
1. פתיחת קבוצות וואטסאפ "טיפול ישיר של ראש העיר".
2. תשלומי יועצים בעירייה.
3. אי הסמכת הועדה המקומית לתכנון ובניה כוועדה מקומית עצמאית.
4. מצלמות חניה.
5. רכבים נטושים בעיר.
6. מועדוני גמלאים בעיר.
7. אירוע נפילת עץ.
1. הצעות לסדר:
1. מעורבות העיר בתכנון תכנית תמ"ל 3014, מתחם צפון בן יהודה.
2. קביעת מדיניות עירונית לתיעוד המורשת החברתית, הקהילתית והפיזית במתחמים המיועדים להתחדשות עירונית.







1. אישור המלצת ועדת שמות.
1. החלטה על זוכה במכרז פומבי מס' 11/2026 – למתן שירותי פרסום (קריאייטיב, קופירייטינג וגרפיקה) עבור עיריית כפר סבא.
1. מינוי דירקטור בחברה העירונית לתרבות הפנאי בכפר סבא.




בברכה,				 
מירב הלפמן, מנכ"לית 
עיריית כפר-סבא



17/9/2026
לכבוד
ראש עיריית כפר סבא

הנדון: ישיבת מועצה לא מן המניין בנושאי חינוך, אלימות בני נוער והשבת הבטחון האישי לתושבי העיר
נושא ראשון: שיבוץ סייעות בגני הילדים
דברי הסבר:
בימים האחרונים נחשפה פרשה חמורה המטילה צל כבד על התנהלות מערכת החינוך העירונית והחברה לתרבות ופנאי בכפר סבא. על פי המידע שפורסם, ובעקבות התפטרותה במחאה של חברת המועצה שלי סבר, מתקיימת לכאורה מדיניות עירונית של הפרדה מגזרית בשיבוץ סייעות: עובדות מהחברה הערבית מודרות באופן גורף משיבוץ בכ-20 גני ילדים ממלכתיים-דתיים וחרדיים בעיר, ומופנות באופן בלעדי לגני החינוך הממלכתי (החילוני).
מעבר לאי-החוקיות המובהקת שבפרקטיקה מפלה זו (בניגוד לחוק שוויון ההזדמנויות בעבודה ולעקרונות המשפט המנהלי), התוצאה הישירה בשטח היא יצירת אי-שוויון חמור ופגיעה ישירה ברמת השירות הפדגוגי והתפקודי הניתן לילדי החינוך הממלכתי בעיר:
· פערים שפתיים ופדגוגיים: בעוד שבגנים הדתיים והחרדיים נהנים הילדים מצוותים הדוברים כולם עברית כשפת אם על בורייה, בגנים הממלכתיים נוצר ריכוז גבוה של צוותים המתמודדים לעיתים עם קשיי שפה, המשפיעים ישירות על העשרת השפה, הקניית תכנים, שירי ילדות ישראליים, ותיווך מותאם של חגים ומועדים לאומיים (דוגמת יום העצמאות).
· אי-רציפות תפקודית ופערי לוחות זמנים: הדרת עובדות מוסלמיות מחלק מהגנים וריכוזן בגנים החילוניים יוצרת עומס תפעולי נקודתי בתקופות של חגים מוסלמיים, עקב היעדרויות בלתי מתואמות ופערי חופשות מול לוח השנה העברי, דבר הפוגע ברציפות ההפעלתית של הגנים והצהרונים.
בנוסף, עולות טענות כבדות משקל בדבר פערי שכר ותנאי העסקה בלתי שוויוניים בין עובדות במסגרות השונות, לצד חוסר בהירות בשאלה מי הגורם המנהלי או הפוליטי שהנחה על מדיניות פסולה זו.
הצעת החלטה למועצת העיר:
1. הפסקת הפרדה ואפליה בשיבוץ:
הנהלת העירייה, אגף החינוך והחברה לתרבות ופנאי יבטלו לאלתר כל נוהג או הנחיה להפרדה בשיבוץ עובדות לפי מפתח דתי, מגזרי או לאומי. שיבוץ כוח האדם ייעשה על פי קריטריונים מקצועיים, שוויוניים ושקופים בכלל זרמי החינוך.
2. קביעת תקן שירות שפתי ופדגוגי אחיד:
אגף החינוך יגדיר קריטריון סף פדגוגי אחיד לכל הגנים והצהרונים בעיר (לרבות שליטה מלאה בשפה העברית ורציפות תפקודית), ולוודא כי מענה זה יחולק באופן שוויוני והוגן בכל הגנים בעיר, ללא יצירת פערי איכות בין מגזר למגזר.
3. השוואת שכר ותנאי העסקה:
העירייה תערוך בדיקה מקיפה לוודא שאין כל פער, אפליה או תעדוף בתנאי השכר, התמריצים וההעסקה של סייעות בין גנים חילוניים לגנים דתיים וחרדיים, ותפעל לתיקון מיידי ככל שיימצאו עיוותים.
4. בדיקה מיידית של ועדת הביקורת ומבקר העירייה:
הנושא יועבר לבדיקת ועדת הביקורת העירונית כדי לקבוע:
· מי הגורם שאישר, הנחה או יצר את מדיניות השיבוץ המפלה.
· האם השיבוץ נעשה בהתאם לדיני העבודה, חוק שוויון ההזדמנויות וכללי המנהל התקין.
· דוח הבדיקה והמלצותיו יונחו על שולחן המועצה בתוך 30 יום.
5. חוות דעת משפטית:
היועץ המשפטי לעירייה יגיש למועצה חוות דעת מפורטת בנוגע למשמעויות המשפטיות והחוקיות של נהלי השיבוץ שהיו נהוגים עד כה.

בברכה,
חברות וחברי מועצת העיר:
אלון רבינוביץ
דן בן יהודה
הדר לביא
יעל סער
מיכל סלומון
נדב לויטה
עדי לוי-סקופ
פנחס כהנא


העתק:
מירב הלפמן, מנכ"לית העירייה
גב' מיטל קולין, עוזרת מנכ"לית העירייה
חברי וחברות מועצת העיר 


נושא שני: אלימות בני נוער והשבת הבטחון האישי לתושבי העיר
לאחרונה אנו עדים להסלמה מדאיגה במקרי האלימות והוונדליזם מצד חבורות נוער ברחבי העיר. אירועים אלו כוללים, בין היתר, קטטות ואלימות פיזית בקניון השכונה הירוקה, חסימת רכבים ויריקות סמוך לקניון G והשלכת ביצים על רכבים נוסעים בשכונת הדרים. תופעות אלו מטילות אימה על התושבים ופוגעות באופן ישיר באיכות חייהם.
התחושה הציבורית הרווחת, כפי שמשתקפת מפניות התושבים, מהתקשורת המקומית ומהרשתות החברתיות, היא של אוזלת יד מצד גורמי האכיפה העירוניים והמשטרה. כנבחרי ציבור, חובתנו לטפל במשבר זה באופן מיידי, להציג תוכנית פעולה אופרטיבית, ולהשיב את תחושת הביטחון והאמון של תושבי כפר סבא.
החלטות מוצעות לאישור המועצה:
1. הסטת תקציבים לטובת עיבוי מערך מדריכי קידום נוער, עובדי רחוב וסיירות הורים. צוותים אלו יסיירו רגלית מדי ערב במרכזי הקניות ובפארקים במטרה לייצר דיאלוג עם בני הנוער, לאתר מצבי סיכון ולמנוע הידרדרות לאלימות.

2. פתיחת מגרשי ספורט, אולמות ומרכזי נוער עירוניים עד השעות הקטנות של הלילה בימי חמישי ושישי, תוך ליווי צוות מקצועי. יצירת אלטרנטיבה חינוכית ופנאי בטוחה תצמצם דרמטית את שוטטות הרחוב חסרת המעש.

3. הקצאת תקציב מיידי לשדרוג המערך הטכנולוגי במוקד 106 והפיכתו למרכז שליטה אנליטי. המוקד ינתח "מפות חום" של תלונות ואירועים (הפרעות מנוחה, ונדליזם) ויכווין את סיורי סיירת הביטחון והשיטור העירוני למוקדי החיכוך המוכרים, בדגש על סופי שבוע ושעות הערב, טרם התלקחות אירועים.

4. השלמת פריסת מצלמות אבטחה בגינות ציבוריות, מרכזים מסחריים ובמוקדי התקהלות בשכונות, תוך חיבורן הישיר למוקד הרואה.

5. יציאה למבצע עיר כחודש ימים לטיפול מהיר במפגעי תשתית (תאורת רחוב חסרה, גיזום משטחי הסתרה, ניקיון ותיקון מתקנים שבורים). מרחב ציבורי מואר ומתוחזק היטב מקטין משמעותית התנהגות עבריינית. עמידה ביעד של סגירת פניות 106 בנושאי תשתית בתוך 24-48 שעות.

בברכה,
חברות וחברי מועצת העיר:
אלון רבינוביץ
דן בן יהודה
הדר לביא
יעל סער
מיכל סלומון
נדב לויטה
עדי לוי-סקופ
פנחס כהנא 

העתק:
מירב הלפמן, מנכ"לית העירייה
גב' מיטל קולין, עוזרת מנכ"לית העירייה
חברי וחברות מועצת העיר



נושא שלישי: מחדל שיבוץ התלמידים והצפיפות הבלתי נסבלת בחטיבות העליונות

דברי הסבר:
עם פתיחת שנת הלימודים הנוכחית מתברר כשל תכנוני וניהולי עמוק במערך השיבוצים לתיכונים בעיר. בעוד שבתיכון גלילי שובצו כ-390 תלמידים לשכבת י' (שכבה הגדולה להערכתנו פי 1.5 משכבת י"א ופי 2 משכבת י"ב), בתיכון מקביל בעל קיבולת דומה שובצו כ-100 תלמידים פחות, ומתקניו אינם מנוצלים במלואם.
עיוות זה מייצר מציאות פיזית ופדגוגית מסוכנת ובלתי נסבלת:
· דוחק ומפגע בטיחותי: מסדרונות צרים שאינם מכילים את התלמידים, עיכובים משמעותיים במעבר בין כיתות ותחושת מחנק קשה ("סרדינים במסדרונות").
· מחסור פיזי בתשתיות: חוסר בכיתות לימוד תקניות, מחסור חמור במרחבים ייעודיים להוראה פרטנית ולתמיכה לימודית, והישענות יתר על מבנים יבילים/זמניים.
· עומס ניהולי ותקציבי קיצוני: המצב הוטל לפתחה של מנהלת חדשה שנכנסה לתפקידה סמוך מאוד לפתיחת השנה, ללא התאמה תקציבית שקופה ומספקת לגידול החד במספר התלמידים.
הצעת החלטה:
1. שקיפות ומיפוי נתונים מלא: אגף החינוך יציג למועצת העיר בישיבה זו פילוח מדויק של כלל התלמידים בכל התיכונים בעיר, חלוקת השכבות, קיבולת המבנים התקניים הקבועים בכל מוסד, ומספר המבנים הזמניים/היבילים המופעלים כיום.
2. פתרון תשתיתי מיידי: העירייה תגבש ותציג בתוך 14 יום פתרונות בינוי והרחבה מיידיים להקלת הצפיפות בבית הספר העמוס (הן במרחבים פנימיים מותאמים והן במתקנים משלימים סמוכים), כדי להבטיח מרחבי לימוד פרטניים ובטיחות במסדרונות.
3. התאמת תקציבים ותקנים:  העירייה תבצע בדיקה תקציבית מיידית ותוודא כי בית הספר מתוקצב ומאויש בכוח אדם מנהלי, פדגוגי וייעוצי בהתאם להיקף התלמידים בפועל.
4. דו"ח תחקיר והפקת לקחים: אגף החינוך יגיש לישיבת מועצת העיר בחודש נובמבר 2026 דו"ח בדיקה מקיף על הכשלים שהובילו לפערי השיבוץ בין התיכונים, כולל מסקנות ונהלים מתוקנים למניעת הישנות המחדל ברישום לשנה הבאה.
בברכה,
חברות וחברי מועצת העיר:
אלון רבינוביץ
דן בן יהודה
הדר לביא
יעל סער
מיכל סלומון
נדב לויטה
עדי לוי-סקופ
פנחס כהנא 
העתק:
מירב הלפמן, מנכ"לית העירייה
גב' מיטל קולין, עוזרת מנכ"לית העירייה
חברי וחברות מועצת העיר

נושא רביעי: גיבוש תוכנית עירונית להפחתת העומס על צוותי החינוך
רקע ודברי הסבר
צוותי החינוך בכפר סבא מתמודדים עם שחיקה מתמשכת הנובעת מעומס מנהלי, פדגוגי וארגוני חריג. המצב חמור שבעתיים אצל אנשי צוות הנושאים במספר כובעים רשמיים בו-זמנית: מורים מקצועיים המשמשים גם כמחנכי כיתות, או מורים שלצד ההוראה ממלאים תפקידי ריכוז (רכזי שכבה, רכזי מקצוע ועוד). על מורים אלו מוטל עומס כפול ומכופל – הם נדרשים לשלב את משימות ההוראה והבדיקה השוטפות עם ניהול צוותים, ליווי רגשי ואישי של עשרות תלמידים, ואחריות פדגוגית מול הנהלת בית הספר והפיקוח. עומס זה פוגע באיכות ההוראה, ברווחת המורים וביכולת העיר לשמר ולגייס אנשי חינוך איכותיים. חלק משמעותי מהמשימות שאינן הוראה פרונטלית ניתן לייעול ולצמצום כבר ברמה העירונית.
קולם של המורים: עדויות מן השטח
"כמורה מקצועית שהיא גם מחנכת כיתה וגם רכזת מקצוע, אני פשוט קורסת. אני צריכה להכין חומרי לימוד ולבדוק מבחנים אל תוך הלילה, במקביל לטפל במשברים חברתיים ורגשיים בכיתת החינוך שלי, ולהנחות את צוות המורים שאני מרכזת. הדרישות של כל תפקיד מתנגשות זו בזו, וכולן דורשות 100% ממני. אין שום סנכרון או התחשבות בעומס המצטבר."
— מחנכת ורכזת, מתוך שיח ברשתות על עומס התפקידים
"אנשים מחוץ למערכת לא מאמינים כשאני מספרת להם שאין לי זמן ללכת לשירותים במהלך היום. בהפסקה אני בתורנות חצר, מרגיעה תלמיד שבכה, ומתרוצצת לצלם דפים לשיעור הבא. את הסנדוויץ' שלי אני בדרך כלל אוכלת בעמידה תוך כדי הליכה במסדרון, אם אני בכלל מספיקה לאכול."
— מחנכת בבית ספר יסודי, מתוך דיון על שחיקה בקבוצת מורים
"אני מזמן לא רק מורה. אני פסיכולוג, עובד סוציאלי, מגשר, קצין ביקור סדיר, פקיד ואחראי טכנולוגיה. יש כאן כפל תפקידים מטורף – מצפים ממני לנהל משברים רגשיים, להפיק אירועים, לענות להורים בערב ולמלא טבלאות אקסל לטובת הפיקוח. איפה הזמן להכין שיעור מדהים?"
— מורה בתיכון, מתוך קהילת עובדי הוראה ברשת
"אני אוהבת את התלמידים שלי, אבל מוצאת את עצמי בסופ"ש בודקת 90 מבחנים בשיטות פתרון שונות ומזינה ציונים למערכות הדיגיטליות. במקביל נופלים עלינו עוד פרויקטים שדורשים 'רוח התנדבות'. הזמן שהיה אמור להוקדש למשפחה פשוט נעלם."
— מורה למתמטיקה בחטיבת ביניים, מתוך פורום חינוך
הצעת החלטה
מועצת העיר מסמיכה את ועדת החינוך העירונית לפעול כוועדה אד-הוק לגיבוש המלצות יישומיות להפחתת העומס על צוותי החינוך בעיר, ולהגיש את תוכנית העבודה ומסקנותיה למועצה בתוך 60 ימים.
בברכה,
חברות וחברי מועצת העיר:
אלון רבינוביץ
דן בן יהודה
הדר לביא
יעל סער
מיכל סלומון
נדב לויטה
עדי לוי-סקופ
פנחס כהנא
העתק:
מירב הלפמן, מנכ"לית העירייה
גב' מיטל קולין, עוזרת מנכ"לית העירייה
חברי וחברות מועצת העיר




5/10/2026
לכבוד ראש עיריית כפר סבא                                                                             
שאילתה בנושא: פתיחת קבוצות וואטסאפ "טיפול ישיר של ראש העיר"
לאחרונה פתחה העיריה קבוצות וואטסאפ לפי שכונות בהן מובטחת גישה ישירה לראש העיריה ולעובדי העיריה לטובת פתרון בעיות.
[image: צילום מתוך קבוצת הווטס אפ] [image: צילום מתוך קבוצת הווטס אפ]
1. האם קבוצות הוואטסאפ מחליפות את המוקד העירוני?
2. האם הקבוצות הן בבעלות העיריה או פרטיות?
3. לפי מה בוחרים מנהלי הקבוצה את מי להכניס לקבוצה ואת מי לא?


בברכה, 
הדר לביא – חברת מועצת העיר
עו"ד עדי לוי סקופ – חברת מועצת העיר
פנחס כהנא - חבר מועצת העיר
יעל סער - חברת מועצת העיר 
דן בן יהודה - חבר מועצת העיר
אלון רבינוביץ' - חבר מועצת העיר



מענה לשאילתה פתיחת קבוצות וואטסאפ "טיפול ישיר של ראש העיר"

הקבוצות נפתחו לטובת פניות בנושא ביטחון בעיר. יחד עם זאת הוחלט בשלב זה להקפיא את הפעילויות בקבוצות. 

לכבוד ראש עיריית כפר סבא                                                                             
שאילתה בנושא: תשלומי יועצים בעיריה
עיריית כפר סבא בוחרת לא לענות לשאילתות חברי מועצת העיר בנושא העסקת יועצים בתחום היחצנות. מדובר במידע ציבורי ובשירות ציבורי שאמור להיות חשוף לכל. לפני פניה לאפיקים משפטיים כדי לחלץ את התשובות מהעיריה, נבקש שוב להבין לגבי מועסקים אלו מה העלות החודשית היוצאת מכסף ציבורי להעסקתם, ומה השירות שהם מספקים לראש העיריה ולעיריה:
1. אורנה זמיר, שמועסקת מספר שנים כיועצת תקשורת דרך ספקית פרסום של העיריה (לכאורה אמורה לעבוד במשרה מלאה כ"רכזת פרסום")
2. חברת קמחזי, חברת יחסי ציבור ודוברות שמועסקת מספר שנים דרך החברה הכלכלית
3. עו"ד איתי שונשיין, יועץ פוליטי וחבר מועצת עיריית פתח תקווה שמועסק על ידי החברה הכלכלית
4. צביקה כהן, יועץ ניהול משברים מעיריית באר שבע שמימון העסקתו לא עבר בועדת הכספים העירונית
5. שיר גיטלמן, מנהלת רשתות חברתיות ופעילה של ראש העיריה שמועסקת על ידי חברה חיצונית
6. רונן צור, יועץ ניהול משברים

בברכה,


הדר לביא – חברת מועצת העיר
עו"ד עדי לוי סקופ – חברת מועצת העיר
פנחס כהנא - חבר מועצת העיר
יעל סער - חברת מועצת העיר 
דן בן יהודה - חבר מועצת העיר
אלון רבינוביץ' - חבר מועצת העיר



מענה לשאילתה תשלומי יועצים בעירייה

התקשרויות העירייה והחברות העירוניות עם יועצים ונותני שירותים מבוצעות בהתאם להוראות הדין, לנהלים ולכללים החלים על כל אחד מהגופים, ובכפוף לסמכויות הגורמים המוסמכים ולהוראות הדין הרלוונטיות.
לעניין השאילתה, יש להבחין בין פנייה לקבלת מידע לצורך עיון פרטני, הנבחנת בהתאם למסגרת הדין החלה עליה, לבין שאילתה המוגשת במסגרת פעילות מועצת העיר, אשר המענה לה עשוי להתפרסם במסגרת דיוני המועצה ולהיות חשוף לציבור הרחב.
בנסיבות אלה, מסירת מידע במסגרת מענה פומבי לשאילתה מחייבת להביא בחשבון לא רק את חובת השקיפות ביחס לפעילות העירייה ולשימוש בכספי ציבור, אלא גם את החובה להגן על פרטיותם של אנשים ואת האיסור על חשיפת מידע מוגן, ככל שחל, ללא הצדקה חוקית.
לפיכך, העירייה אינה רואה מקום לפרט במסגרת המענה הפומבי לשאילתה נתונים אישיים או פרטים הנוגעים לתנאי העסקה פרטניים, ככל שפרסומם אינו נדרש על פי דין. אין בכך כדי לגרוע מחובות השקיפות החלות על העירייה, אלא כדי להבטיח שהמידע הנמסר בפומבי יהיה מידתי, רלוונטי ובהתאם להוראות הדין.
ככל שחברי המועצה מבקשים לעיין במסמכים או לקבל מידע נוסף ביחס להתקשרויות מסוימות, באפשרותם להגיש בקשה מתאימה, אשר תיבחן לגופה בהתאם לדין ולהוראות החלות על מסירת המידע המבוקש.
יש לציין, כי חלק מהיועצים המוזכרים מסיימים בימים אלו את העסקתם בעירייה. 



לכבוד 
רפי סער – ראש העיר                                                         05/10/2026
שאילתה לישיבת המועצה הקרובה, זאת לפי סעיף 36א' לתוספת השנייה לפקודת העיריות.
שאילתה בנושא אי הסמכת הועדה המקומית לתכנון ובניה כוועדה מקומית עצמאית.
ב- 3-07-2024 הצגנו שאילתה בשאלה מדוע העיר עדיין לא רשות תכנון עצמאית. מנינו היתרונות בהסמכה כזו בין היתר מתן יתר עצמאות תכנונית לעיר. ראש העיר באירועים שונים טען כנגד הוועדה המחוזית שגורמת נזק וסרבול.
כדי לקבל הסמכה זו יש לעמוד בקריטריונים של היערכות - יכולת לבצע משימות, ביצוע - נוהלי עבודה ולו"ז, ואיכות - איזה החלטות מתקבלות והתרומה לרשות המקומית ולתושבים.
בנוסף לאי ההסמכה, אין לנו תכנית מתאר כוללנית מאושרת שאישורה גם הוא היה תורם לעצמאותנו.
העיריה בתשובה ב2024 אמרה שעושה את כל המאמצים לקבל הסמכה זו.
העובדה היא שאין הסמכה. יש מחסור באנשי מקצוע בתכנון בהשוואה לערים דומות, יש יחסים לא תקינים עם מהנדסת העיר, יש הפעלת עובדים ללא ידיעת מהנדסת העיר. הכוללנית עדיין לא השלימו התיקונים.

שאלות:
1. מה עושה העיריה כדי לקבל הסמכה של הועדה המקומית ומה הצפי לקבל הסמכה כזו ומתי?
2. מדוע לא מביאים לאישור (על ידי הועדה המחוזית לתכנון ובניה) את תכנית המתאר הכוללנית ומתי תסתיים עבודת תיקון התכנית בעיקר כתוצאת אישור תמ"א 70.? 




בברכה
סיעת כפר סבא מתקדמת – הדר לביא, עדי לוי סקופ, פינחס כהנא, יעל סער, דן בן יהודה, אלון רבינוביץ.
העתק: מירב הלפמן - מנכ"לית העיריה.
	מיטל קולין -  עוזרת מנכ"ל.





מענה לשאילתה אי הסמכת הועדה המקומית לתכנון ובניה כוועדה מקומית עצמאית

הסמכת ועדה מקומית כוועדה עצמאית מחייבת עמידה בתנאים מקצועיים, תכנוניים, ניהוליים ומשפטיים, בהתאם לסעיף 31א לחוק התכנון והבנייה.
ההסמכה מקנה לוועדה סמכויות תכנון נוספות, ובמסגרת הסמכה מתקדמת ניתן לקבל גם סמכויות לאישור תכניות מורכבות בתחום ההתחדשות העירונית.
בהתאם להנחיות מינהל התכנון, הליך ההסמכה מחייב קבלת חוות דעת מחמישה גורמים: היועצת המשפטית לממשלה, יחידת הבקרה במינהל התכנון, הרשות לאכיפה במקרקעין, 
המחלקה להנחיית תובעים מוסמכי היועצת המשפטית לממשלה ויו"ר הוועדה המחוזית.
במסגרת ההיערכות להסמכה נבחנים, בין היתר, איכות כוח האדם המקצועי והיקפו, עצמאות מקצועית, תקינות הליכי התכנון והרישוי, תפקוד מערך הפיקוח והאכיפה, מדיניות תכנונית סדורה ועמידה בלוחות הזמנים הקבועים בחוק. 
בביקורת שנערכה ע"י מינהל התכנון בשנת 2026, כחלק מביקורות שנערכו בכל הועדות המקומיות במדינת ישראל, התקבלה חוו"ד מפורטת לגבי הועדה המקומית כפר סבא  
והתנהלותה. עובדי הועדה המקומית, דהיינו מחלקות הרישוי, תכנון ופיקוח עשו מאז ככל יכולתן במסגרת כ"א הקיים, לתקן את הליקויים שהועלו במסגרת הביקורת. 
לעניין מועד ההסמכה, מועד זה תלוי בעמידת הוועדה בדרישות כפי שצויין לעיל ובקבלת חוות הדעת הנדרשות.
לפני כשנה החל תהליך עדכון והתאמה של תכנית המתאר לתמ''א 70 ומאז התקדם תכנון  באופן משמעותי והתקיימו שלוש ועדות היגוי  בניהולה של הועדה המחוזית.
מטרת העידכון היא לגבש את התכנית כך שתיתן מענה לתכנון העירוני העדכני ולמרחבי ההשפעה של המטרו. 
לפיכך מקודם כיום עדכון של התכנון הכולל, בתיאום עם לשכת התכנון המחוזית והגורמים הרלוונטיים.
העבודה כוללת, בין היתר עדכון מסד הנתונים, עוצמות הבינוי ותמהיל השימושים, הפרוגרמה לצורכי ציבור, התשתיות והתנועה. 
התכנון הכולל המעודכן נדרש גם לצורך המשך קידומן של תכניות במרחב עירוני מוטה מטרו.  
עם השלמת הנתונים, ובאישור הנהלת העיר, תובא תכנית המתאר, המהווה את התכנון הכולל על פי  תמ''א 70, לדיון בועדה המקומית.


5/10/2026
לכבוד ראש עיריית כפר סבא                                                                             

שאילתה בנושא מצלמות חניה
לאחר פירסום החלטת בית המשפט בנוגע לדוחות על סמך מצלמה בלבד שאלנו פה האם זה נכון גם לעיר כפר סבא ונאמר לנו שלא. לאחרונה שמנו לב כי מצלמות חניה לדוגמא בספיר כוסו כולם ולא פעילות. 
1. איזה מצלמות חניה הוצאו משימוש ולמה?
בברכה,
הדר לביא – חברת מועצת העיר
עו"ד עדי לוי סקופ – חברת מועצת העיר
פנחס כהנא - חבר מועצת העיר
יעל סער - חברת מועצת העיר 
אלון רבינוביץ - חבר מועצת העיר
דן בן יהודה - חבר מועצת העיר

העתק: מירב הלפמן – מנכ"לית
מיטל קולין – עוזרת מנכ"לית




מענה לשאילתה בנושא מצלמות חניה

יובהר בפתח הדברים כי במצלמות המותקנות בכפר סבא אין רכיב LPR, לא במצלמה עצמה ולא ביחידת הקצה, ואין בהן טכנולוגיה לזיהוי לוחיות רישוי או למעקב אחר כלי רכב. מצלמות האכיפה בחניוני כחול - לבן לא הפיקו סרטונים, אלא שלחו חיווי לפקח להגיע לחניון ולבדוק רכב מסוים שזוהה כמי שלא הפעיל אמצעי תשלום.
עם זאת, ולמען הזהירות, הוחלט להשהות בשלב זה את השימוש במצלמות, עד לבירור ולהבהרת הסוגיות המשפטיות הנוגעות לשימוש בטכנולוגיות מתקדמות במסגרת האכיפה בחניונים.
עד להשלמת הבירור המשפטי וקבלת הנחיות מהגורמים המוסמכים, האכיפה בחניונים מתבצעת באמצעות פקחים המגיעים למקום באופן פיזי. בהמשך, תיבחן האפשרות לחדש את השימוש במצלמות בהתאם להוראות הדין.



5/10/2026
לכבוד ראש עיריית כפר סבא                                                                             

שאילתה בנושא רכבים נטושים בעיר
רכבים נטושים ברחבי העיר מהווים מפגע תחבורתי, תברואתי ובטיחותי, ופוגעים באיכות החיים של התושבים ובחזות הציבורית של העיר. 
שאלות:
1. כמה כלי רכב נטושים נגררו על ידי העירייה, או מטעמה, מרשות הרבים בתחומי העיר כפר סבא בשנתיים האחרונות ?
2. מהו סך ההכנסות שנקלטו בקופת העירייה בשנתיים האחרונות כתוצאה מאכיפת נושא הרכבים הנטושים (קנסות, דמי גרירה ומכירה לגריטה)?
3. מהו גובה הקנס והתשלום עבור הגרירה והאחסון היומי הנגבים מבעל הרכב לצורך שחרורו?
4. בכמה מקרים השיב בעל הרכב הנטוש לעירייה את עלות הגרירה?
5. מהו פרק הזמן הממוצע החולף מרגע הדבקת התרעת הפינוי על הרכב ועד לגרירתו בפועל? 

בברכה,
הדר לביא – חברת מועצת העיר
עו"ד עדי לוי סקופ – חברת מועצת העיר
פנחס כהנא - חבר מועצת העיר
יעל סער - חברת מועצת העיר 
אלון רבינוביץ - חבר מועצת העיר
דן בן יהודה - חבר מועצת העיר

העתק: מירב הלפמן – מנכ"לית
מיטל קולין – עוזרת מנכ"לית



מענה לשאילתה רכבים נטושים בעיר

מינואר 2025 ועד חודש אוקטובר 2026  נגררו 131 רכבים.
סך ההכנסות משחרור רכבים – 31,000 ₪
סך ההכנסות ממכירת רכבים – 34,500 ₪ 
עלות השחרור לרכב מורכבת משיטת הגרירה (רגילה / עגלה / מנוף ) ונעה בין 250-500 ₪ .
דמי אחסון – 25 ₪ ליום ועלות משרד 30 ₪ .
עלות הגרירה, דמי האחסון ועלות המשרד משולמים רק בעבור רכבים המשוחררים לבקשת בעליהם. החל מינואר 2025 רק 40 רכבים הוחזרו לבעליהם.
פרק הזמן הממוצע עד לגרירת רכב הוא כחמישה שבועות. 



5/10/26
לכבוד ראש עיריית כפר סבא                                                                             

שאילתה בנושא מועדוני גמלאים בעיר
ברחבי העיר פועלים מספר מועדוני גמלאים. ממידע שהגיע לידינו עולה כי בחלק מהמועדונים הביקוש להשתתפות עולה על מספר המקומות הפנויים.
שאלות:
1. כמה גמלאים רשומים כיום במועדוני הגמלאים בעיר, בפילוח לפי כל מועדון?
2. כמה גמלאים מצויים כיום ברשימות המתנה, בפילוח לפי כל מועדון?

בברכה,
הדר לביא – חברת מועצת העיר
עו"ד עדי לוי סקופ – חברת מועצת העיר
פנחס כהנא - חבר מועצת העיר
יעל סער - חברת מועצת העיר 
אלון רבינוביץ - חבר מועצת העיר
דן בן יהודה - חבר מועצת העיר

העתק: מירב הלפמן – מנכ"לית
מיטל קולין – עוזרת מנכ"לית



מענה לשאילתה מועדוני גמלאים בעיר

במועדוני הגמלאים חברים 1927 תושבים ותיקים.
אין המתנה במועדוני הגמלאים פרט למועדון כיסופים.
במועדונים קיימת פעילות ענפה של חוגים איכותיים ומגוונים. לכן ישנו ביקוש גבוה להצטרף.  
במסגרת המועדונים ניתן דגש על השתתפות פעילה, פנאי ותחושת השתייכות  ובכך, 
המועדונים הופכים ממסגרת פנאי למרחב קהילתי המשפיע על תחושת השייכות, מעגלים חברתיים
ועל איכות החיים עבור אזרחים ותיקים , ומחובר באופן ישיר למטרות הלאומיות של הזדקנות מיטבית וצמצום ניתוק.

	מועדון
	מספר חברים

	ירוקה
	580

	יוספטל
	60

	סירקין
	480

	נחשון
	525

	עליה
	72

	אלי כהן
	75

	כיסופים
	135






5/10/26

שאילתה בנושא אירוע נפילת עץ

ביום 23.4.26 אירע בגן הילדים "שקמה" אירוע חמור של נפילת עץ לתוך שטח הגן, אשר באורח נס הסתיים ללא נפגעים. בדו"ח שהוצג בעקבות האירוע צוין כי הדשא הסינטטי שהקיף את העץ היה בין הגורמים להיחלשות מערכת השורשים.
שאלות:
1. בחלוף כמעט חצי שנה מהאירוע, האם בוצע סקר עצים מעודכן ביחס לעצים המצויים בסמיכות לדשא סינטטי או מוקפים בו?
2. ככל שבוצע סקר כאמור, בכמה עצים מדובר, כמה מהם מצויים במוסדות חינוך או בסמיכות אליהם, ומהם הממצאים וההמלצות ביחס לעצים אלה?
3. האם נערך דו"ח מסכם של בדיקות העצים, והאם בכוונת העירייה לפרסמו לציבור? ככל שלא, מדוע?

בברכה,
הדר לביא – חברת מועצת העיר
עו"ד עדי לוי סקופ – חברת מועצת העיר
פנחס כהנא - חבר מועצת העיר
יעל סער - חברת מועצת העיר 
אלון רבינוביץ - חבר מועצת העיר
דן בן יהודה - חבר מועצת העיר

העתק: מירב הלפמן – מנכ"לית
מיטל קולין – עוזרת מנכ"לית




מענה לשאילתה אירוע נפילת עץ

סקר עצים בוצע בכל מוסדות החינוך.
בנוסף, לראשונה השנה ביצענו בדיקות משיכה ל- 66 עצים המוקפים בדשא סינתטי ומצויים בגני ילדים. 
לאור הבדיקות, אותרו 23 עצים לכריתה. 
יש להדגיש כי  קביעה של צורך בכריתת עץ איננה אומרת שיש צורך בכריתה מיידית.
אלא יש לעבור במסלול המקובל ולקבל אישור של פקיד היערות לקבלת אישורי כריתה.
עצים אשר הוגדרו לכריתה מיידית נכרתו.




לכבוד                                                                                   10-10-2026
רפי סער – ראש העיר

הנדון: הצעה לסדר לפי סעיף 27א' לפקודת העיריות – מעורבות העיר בתכנון תכנית תמ"ל 3014 , מתחם צפון בן יהודה.

מתחם בן יהודה צפון הוכרז כמתחם מועדף לדיור במסלול מזורז של קרקע מרובת בעלים, לקידום תכנית מועדפת לדיור להקמת 7,000 יחידות דיור.
המתחם משתרע מצפון לרחוב בן יהודה, מזרחית לשכונת אליעזר עד סמטת דיה ודרומית למושב צופית.
זו התכנית הותמ"לית השלישית המקודמת לתכנון וחלק בביצוע בעיר-  תמ"ל 1088 צופית, תמ"ל 1040 יוספטל ותמ"ל זה, תמ"ל 3014. יחד כ 15,000 יח"ד מלבד כ 4000 יחידות בהתחדשות עירונית.
שטח זה הוא עתודת הקרקע העירונית האחרונה של העיר וככזה יש לתכננו על ידי העיריה בראיה עירונית, תוך מתן מענה לצרכי ציבור לטובת העיר וביחוד מרכזה.
אין תשתית לממש תכנית זו, ולדעתנו גם לתכניות אחרות, בהעדר תשתית תנועה, ביוב מבני ציבור ועוד. 

תכניות ותמ"ליות באות לקצר את זמן התכנון והביצוע.

העיריה והוועדה המקומית עתרו כנגד ההכרזה, וההתנגדות לא אושרה. 

בפועל תכנית זו לצפון בן יהודה מתקדמת. כנראה שיש גם כוונה להגדיל מאד את מספר יחידות הדיור מעבר למתוכנן.
למרות התנגדותנו, הליכי התכנון והמשמעות לעיר עוברים כנראה "מתחת לרדאר". לא ברור מה היא רמת המעורבות שלנו אם בכלל. וועדות התכנון בעיר לא מעורבות לחלוטין בתהליך ולא מכירות מה מתוכנן במתחם.
להזכיר אנחנו הצהרנו תמיד שאנו בעד קידום תכנון מתחם בן יהודה צפון על ידי העיר, ולא לקדם את מתחם צופית אלא להתקדם בהתחדשות עירונית במרכז העיר ויוספטל ולטווח ארוך צפון בן יהודה, שם לתת מענה הכרחי על ידי העיר למבני ציבור, ספורט, תרבות פנאי, רווחה ושטחים פתוחים כמוגדר בתכנית הכוללנית.




הצעת החלטה:

1. העיריה והצוות המקצועי יציגו מה הם יודעים על השלב הנוכחי בתכנון.
2. תכנון תמ"ל 3014 יוצג בשלבו הנוכחי במליאת הועדה המקומית או במועצת העיר. כמובן בתאום עם הצוות המתכנן.

בברכה
סיעת כפר סבא מתקדמת – הדר לביא, עדי לוי סקופ, פינחס כהנא, יעל סער, אלון רבינוביץ. 

העתק: מירב הלפמן - מנכ"לית
	 מיטל קולין -  עוזרת מנכ"ל






לכבוד                                                                                  10-10-2026
רפי סער – ראש העיר

הנדון: הצעה לסדר לפי סעיף 27א' לפקודת העיריות – קביעת מדיניות עירונית לתיעוד המורשת החברתית, הקהילתית והפיזית במתחמים המיועדים להתחדשות עירונית.

העיר נמצאת בתהליך של התחדשות עירונית מתחמית ברובה בעיר – במרכז העיר, במזרח העיר ובשיכון עליה.
מטרת ההצעה להבטיח כי לצד ההתחדשות הפיזית של העיר, יינתן מענה לתיעוד ההיסטוריה המקומית, הזיכרון הקהילתי, מאפייני הטבע העירוני והסיפורים האנושיים.
מתחמי התחדשות אלו כוללים שכונות שאוכלסו לפני עשרות רבות של שנים. התפתח בהם מרקם חיים ייחודי. התפתח הווי קהילתי, מנהגים מקומיים, שילוב גלויות, מקומות מפגש לא פורמאליים (תחת עץ...). לצד המבנים יש מרחבים ציבוריים, גינות, עצים, צמחיה, שבילים, חצרות ושטחים פתוחים שתורמים לאופי השכונה. הילדים שיחקו במגרשים המזמינים.
עם הריסת השכונה, ייעלמו המבנים הפיזיים, וייעלמו גם זיכרונות התושבים, סיפור המקום, קשרים חברתיים וידע על התפתחות השכונה.
תיעוד שיערך במשך השנים לאחר ההריסה, לא יוכל לשחזר המצב בשכונה.
ראוי שעירית כפר סבא תראה בתיעוד המוקדם של השכונות המיועדות להתחדשות עירונית, חלק בלתי נפרד מאחריותה לשימור המורשת המקומית, לחיזוק הזיכרון הקהילתי ולהנחלת תולדות העיר לדורות הבאים.
הצעת החלטה:
1. העיריה תגבש מדיניות מחייבת לתיעוד המורשת החברתית, הקהילתית והפיזית בכל מתחם המיועד להתחדשות עירונית.
2. התיעוד יחל לפני הריסת המבנים.
3. התיעוד יכלול צילומי המבנים, הרחובות, החצרות, השבילים הגינות והמרחבים הציבוריים. צילום מקצועי שיאפשר לבטא האווירה.
4. יערכו ראיונות עם תושבים ותיקים , בעלי עסקים, פעילים קהילתיים ותושבים המכירים תולדות השכונה. יתועדו קשרי שכנות, אירועים קהילתיים, סיפורים אישיים.
5. התהליך ייעשה עם התושבים.
6. יש לקבוע אחריות ותקציב. אין להטיל זאת על הפרויקט.
7. הנוהל המוצע יוצג למועצת העיר.


בברכה
סיעת כפר סבא מתקדמת – הדר לביא, עדי לוי סקופ, פינחס כהנא, יעל סער, דן בן יהודה, אלון רבינוביץ. 


אישור המלצת ועדת שמות

דברי הסבר :
ועדת השמות בישיבתה מיום 28/6/2026 דנה בשינוי שמות רחובות והמליצה כדלקמן:
· רחוב אנצו סרני – ייקרא מעתה רחוב אנצו ועדה סרני.
· סמטת אנוש – תקרא מעתה סמטת אנוש לזכרה של חנה אברוצקי.
המלצות הוועדה פורסמו כנדרש בעיתונות, באתר העירייה ובפרסום ברחובות הרלוונטיים.
התקבלה התנגדות אחת לשינוי שם סמטת אנוש.
הוועדה דנה בהתנגדות והחליטה להשאיר את ההחלטה על כנה.

הצעת החלטה:
מועצת העיר מאשרת את המלצות ועדת השמות כדלקמן:
· רחוב אנצו סרני – ייקרא מעתה רחוב אנצו ועדה סרני.
· סמטת אנוש – תקרא מעתה סמטת אנוש לזכרה של חנה אברוצקי.



‏7 ביולי 2026
אסמכתא: 3

פרוטוקול ישיבת ועדת שמות  מס' ישיבה 3 נערכה ביום 28/6/2026
שמות חברי הוועדה הנוכחים: ממה שיינפיין- יו"ר הוועדה, אורן כהן, עדי לוי סקופ, אתי בוים, איציק מנהיימר (החליף את לירית), אלון רבינוביץ, משה שמעוני
שמות חברי הוועדה שלא נכחו: מיכל סלומון , אמיר הירש, לירית שפיר שמש
שמות מוזמנים שנכחו: שרון שלמה -  מזכירת הועדה

דיון בבקשות הועדה :
1. [bookmark: _Hlk193108415]בקשה לקריאת רחוב/מוסד ציבורי על שם זאב רווח ז"ל ויהודה ברקן
2. שביל התקווה
3. הוספת שמה של חנה אברוצקי ז"ל לסמטה הקרויה סמטת "אנוש"-עדי לוי סקופ נמנעה מהדיון ומההחלטה בבקשה, עקב הכרות עם המשפחה.
4. יוסף קולדני
5. קריאת כיכר על שם "בני ברית"
6. אוריאל ביבי ז"ל
7. ברוכי ויס
8. עדה סירני ז"ל



דיון בבקשות :
א.	כרגע אין רחובות שניתן לקרוא בשמם, הוחלט לבקש  מאדריכלית העיר את מספרי הרחובות , סמטאות שיוקמו בשכונה החדשה ואז לבחון הבקשה בשנית.
ב.	לא אושרה, לא מנציחים רחוב על שם מצב ותקווה לימים טובים אלא על שם דמות.
ג.	אושר הוספת שמה של חנה ז"ל  לסמטת אנוש ותקרא הסמטה "סמטת אנוש לזכרה של חנה אברוצקי"
ד.	אושרה הבקשה לקריאת שביל/נק ציון באחד מרשת השבילים על שם יוסף קולדני ז"ל ,     במקום  מרכזי אשר יהיה חלק מסיור לימודי בעיר עם שלט שיסביר על פועלו הרב בתכנון.
ה.	אושרה קריאת הכיכר על שם עמותת בני ברית.
ו.	אוריאל ביבי ז"ל ידון בוועדת הנצחה, כחלק מחשיבה עירונית להנצחת חללי שבעה באוקטובר.
ז.	לא אושרה קריאת כיכר על שם ברוכי ז"ל, אך הועדה מבקשת לתת חלופה לפעילות עירונית משמעותית על שמו , רעיונות שהועלו : פעילות בחודש אנשים עם מוגבלויות או פעילות ביום המעשים  הטובים. שכן פעל רבות למען תושבי כפר סבא.
ח.	אושר להוסיף את שמה של עדה לשם רחוב אנצו סירני כך שיקרא הרחוב – רחוב אנצו ועדה סירני, לא ניתן למחוק שם של רחוב קיים.




[image: ]החלטות
1. מבקשים לקבל מיפוי רחובות וככרות בשכונה החדשה "קריית הצעירים"
2. מבקשים לקבל את השביל המרכזי  הנבחר לרשת השבילים ע שם יוסף קולדני ז"ל
חתימת יו"ר הועדה ____                    
רשמה – שרון שלמה

תפוצה: משתתפים/סגן מבקר העירייה/רכזת הועדות

                                                                               


                                                                                                               5/10/2026

פרוטוקול ועדת שמות  מס' 4 - התנגדות להחלטת הועדה
שמות חברי הוועדה הנוכחים: ממה שיינפיין- יו"ר הוועדה, אמיר הירש, לירית שפיר שמש, אלון רבינוביץ, עדי לוי סקופ, אתי בוים, משה שמעוני.
שמות חברי הוועדה שלא נכחו: אורן כהן, מיכל סלומון

סדר יום הועדה :
1. הצגת דוא"ל התנגדות של תושב להחלטת הוספת שמה של חנה אברוצקי ז"ל לסמטת אנוש.

עיקרי דברים:
· בתאריך 28/6/26 התכנסה ועדת שמות.
· ממה-  הציג את כלל הבקשות לדיון.
· הוחלט לאשר ברוב קולות את הוספת שמה של חנה אברוצקי ז"ל , מייסדת עמותת אנוש לסמטה כך שיקרא "סמטת אנוש על שם חנה אברוצקי".
· הכוונה לשינוי שם הסמטה פורסמה כחוק באתר העירייה, בעיתונות ובשילוט ברחובות.
· בתאריך 9/9/2026 התקבל דוא"ל מתושב המתנגד לשינוי שם הסמטה
· נוסח המייל הועבר לכלל חברי הועדה במייל .
· חברי הועדה לא מקבלים את התנגדות התושב והצביעו שוב להמשיך בהחלטה של שינוי הסמטא כמתוכנן
· ההצבעה והתשובות מחברי הועדה התקבלו במייל 

החלטות:
[image: חתימה של ממה שיינפיין]יישום ההחלטה לשינוי שם הסמטה

חתימת יו"ר הועדה ________                    רשמה – מיטל קולין

תפוצה: משתתפים/סגן מבקר העירייה/רכזת הועדות



החלטה על זוכה במכרז פומבי מס' 11/2026 – למתן שירותי פרסום (קריאייטיב, קופירייטינג וגרפיקה) עבור עיריית כפר סבא

דברי הסבר: 
בישיבת ועדת המכרזים מיום 04/10/2026 התקיים דיון ביחס למכרז 11/2026 בסופה התקיימה הצבעה וקולות חברי הועדה היו שקולים (שוויון).
בהתאם לקבוע בסעיף 166(ד') לפקודת העיריות (נוסח חדש), העוסק בנוהל עבודתן של ועדות מועצת העיר, במקרה ובו היו הקולות שקולים יבוא הדבר להכרעת המועצה.

מסמכים מצורפים:
1. מסמך סיכום אשר הוגש לחברי ועדת המכרזים וקובץ EXCEL עם פירוט ההצעות והניקוד.
2. פרוטוקול ועדת המכרזים.

הצעת החלטה:
מועצת העיר בהתאם לסמכותה לפי סעיף 166(ד') לפקודת העיריות (נוסח חדש) מאמצת את המלצה הגורמים המקצועיים וממליצה לראש העירייה לקבוע את לקבוע את המציע ציבלין תקשורת צעירים (פרסום ושיווק 2008) בע"מ כהצעה הזוכה במכרז פומבי מס' 11/2026 – למתן שירותי פרסום (קריאייטיב, קופירייטינג וגרפיקה) לאחר שהוכיח עמידה בתנאי הסף וקיבל את הציון המצרפי הגבוה ביותר בהתאם לתנאי המכרז.  



מינוי דירקטור בחברה העירונית לתרבות הפנאי בכפר סבא

הצעת החלטה :
מאשרים למנות את אורית מסמי כדירקטורית בחברה העירונית לתרבות הפנאי בכפר סבא בע"מ.  

